**അനുരാഗ ശലഭസ്വപ്നങ്ങൾ**

അക്ഷര നിറക്കൂട്ടിലെ വർണങ്ങൾ ചാലിച്ചു തിങ്കളിൽ

മാൻമുഖം വരച്ചു ചേർത്തൊരാ പെൺകൊടി

ആദ്യാനുരാഗ മുഖപടം കൊണ്ടവനുടെ വിരി നെഞ്ചിൽ

ആസ്യം മറച്ചതാകാം

അളകങ്ങൾ പുളിനങ്ങൾ പോൽ കളകളം പൊഴിയുന്ന

 മൊഴിമുത്തിലൂടവേ അധരം ചലിക്കുന്ന

അരുണാഭ കണ്ടിരിക്കാൻ ,

അവളുടെ അനുതാപമനുവാദമില്ലാതെ

പൊഴി വാതൽ കടന്നിത്രടം വരെ

പുള്ളിമഞ്ഞപ്പട്ടു ചേലയുടുത്തവൾ

പൈക്കിടാവിന് നിഷ്കളങ്ക പൈങ്കുനി തുള്ളലാകാം

എന്താണന്നറിയില്ല ,എൻ മനം -

 മുഴുക്കെ മയങ്ങിയതെന്തിലെന്നറിയില്ല

സഖീ ഇന്നൊരു നോക്കുകാണാതുറങ്ങുവാനാകില്ല നിന്നെ

പ്രണയത്തിൽ മുഴുവനും പഞ്ചാമൃതത്തിലും

പരിഭവം ,നീയകലുന്നതൊന്നിൽ മാത്രം

അനുപദം ശലഭസ്വപ്നങ്ങളായ് പരിണമിക്കാൻ

ആർദ്രനായ് ഇവിടെ ഞാൻ കാത്തിരിപ്പൂ ..

 സ്നേഹപൂർവ്വം സ്വന്തം

 ദീപു R S ചടയമംഗലം